**„Scoala noastră –trecut , prezent , viitor-în An Centenar, la Vadu Moldovei “**

De Ziua Internaţională a Educaţiei, pe 5 octombrie 2018, Scoala Gimnaziala Nr.1 Vadu Moldovei a organizat, un eveniment al emoţiilor, al preţuirii şi al recunoştinţei faţă de dascălii de ieri şi de azi care continuă să formeze caractere, să aducă lumină în sufletele a zeci de generaţii. Iniţiatoarea acţiunii, directoarea scolii , prof. Alina Iacob , a spus, chiar la debutul manifestării, că „preţuirea noastră întreagă şi gândurile cele mai frumoase şi mai curate” se îndreaptă către dascălii care au slujit şcolilor din Vadu Moldovei , fie că sunt educatori, învăţători, profesori, secretari, contabili, pensionari sau în activitate, fie că sunt elevi care se pregătesc să îmbrăţişeze în viitor o carieră de dascăl, „trei generaţii de oameni ai şcolii, o înşiruire neîntreruptă de emoţii, principii şi valori.

Şi ieri, şi azi, şi mâine... preţuire!”.

Alina Iacob le-a mulţumit elevilor scolii -, care au ales să petreacă un timp alături de profesorii lor, la aceasta activitate, elevi fără de care „şcoala nu ar fi şcoală”, „şcoala, inima unei comunităţi, nu ar putea trăi fără voi, dragi elevi”….Elevii Grupului “Miorița” al Școlii Gimnaziale Nr.1 Vadu Moldovei coordonat de către d-na prof. Măriuță Laura au prezentat în fața invitaților cântece patriotice și versuri dedicate eroilor neamului românesc , eroi ce s-au jertfit pe aceste meleaguri.

Am spus-o de multe ori, mă conving zilnic că Dumnezeu m-a iubit atunci când mi-a încredinţat şansa de a deveni profesor. Iubesc oamenii, cred cu tărie în puterea educaţiei şi fiecare copil pe care îl întâlnesc este pentru mine o minunată şi irepetabilă lecţie de viaţă. Cred că profesia aceasta m-a ales pe mine şi sunt recunoscătoare fiecărei clipe din cariera mea. Nu ştiu dacă aş putea numi o anume motivaţie de a deveni profesor. Eram pe atunci o tânără care visa şi credea că pasiunea pentru ceea ce faci e cheia oricărei reuşite şi că dacă tu crezi cu adevărat în tot ceea ce e bine şi frumos şi înălţător în oameni, atunci binele şi frumosul şi omenia vin de la sine. Aş minţi dacă aş spune că totul a fost uşor, că zilele mele s-au înlănţuit firesc şi simplu şi lipsit de griji, că nu am avut parte de suferinţă şi dezamăgiri şi că nu m-a încercat niciodată gândul de a abandona , dar toate acestea n-au avut preţ decât o clipă şi am primit de la fiecare înţelepciunea de a învăţa despre mine, despre oameni şi despre viaţă.

Tot ceea ce am devenit în ultimii 23 de ani se datorează locului binecuvântat în care am ajuns să fiu dascăl-satul natal. Un sat , unde am avut şansa de a trăi umăr la umăr cu o spiritualitate profundă şi cuminte, în care - ca în mai toate satele noastre - oamenii pot şi ştiu „să sfinţească locul”. Nu-mi permit să dau sfaturi, dar pot împărtăşi din convingerea mea; a fi dascăl într-o şcoală din mediul rural poate deveni o binecuvântare. E nevoie doar de pasiune şi de convingerea că poţi deveni zâmbetul lui Hristos pentru copii.

**Diplome de excelenţă şi flori**

Rând pe rând, in sala în care s-a desfăşurat evenimentul ,oameni valoroşi ai comunei Vadu Moldovei, oameni care, într-un fel sau altul, duc faima acestui loc binecuvântat de Dumnezeu, oameni care chiar dacă nu aparţin acestui loc contribuie în felul lor la promovarea valorilor autentice din localitate. Au primit diplome de excelenţă şi au fost aplaudaţi directorii (prof. Andrei Ion, prof. Amariei Iulian, prof. Birleanu Virginia, prof. Popa Arghir)care de-a lungul anilor au fost la conducerea scolii, dascăli pensionari care şi-au lăsat o parte din sufletul lor în şcoala din Vadu Moldovei, educatori, învăţători, profesori, adevăraţi **eroi pe câmpul educaţiei**, dar şi dascălii de azi care predau in scolile din Vadu Moldovei, care sunt ca o punte între ieri şi mâine, personalul auxiliar al şcolii, secretari, contabili, cu toţii fiind recompensaţi, în ziua în care s-a „premiat excelenţa”, cu câte o diplomă şi multe flori, frumoase crizanteme de toamnă.

**Emoţie, îmbrăţişări, cuvinte**

Mulţi dintre cei care au fost premiaţi au dorit să adreseze şi câte un cuvânt, vorbele de multe ori pălind în faţa emoţiilor. Fie că au trecut aproape 40 de ani de când s-au pensionat sau doar câteva luni, fie că au fost elevi ai şcolii şi s-au întors în aceeaşi şcoală ca dascăli, fie că au venit ca tineri profesori de pe alte meleaguri, cu emoţiile oricărui început şi au fost primiţi cu căldură, sprijiniţi şi ajutaţi de conducerea şcolii să prindă aripi şi încredere şi au rămas în colectivul şcolii din Vadu Moldovei, cu toţii au fost aplaudaţi de publicul aflat în sală, elevi şi dascăli deopotrivă, de ieri, de azi, de mâine.

S-au vărsat lacrimi, s-au şters lacrimi, s-au spus cuvinte ziditoare, s-au îmbrăţişat oameni, s-au încurajat şi s-au apreciat reciproc, toate în cadrul acestui eveniment reuşit la care şi-au dat concursul eroii   educatiei.

**Promovare**

Aşa cum a susţinut directoarea scolii , Ziua Educaţiei la Vadu Moldovei a fost „un prilej minunat de a spune mulţumesc, cu întreagă recunoştinţă, cu preţuire şi cu drag, celor care fac din educaţie şi din misiunea şcolii în lume un crez, un mod de viaţă”. Printre aceşti oameni se numără , dl prof.dr. Petru Craciun ,inspector şcolar teritorial din cadrul IŞJ Suceava, care a spus că este bucuros că participă la această activitate salutând iniţiativa de a aprecia cadrele didactice de azi, de ieri şi, de ce nu, cadrele didactice de mâine. „Este important ca profesorii să fie alături, să inspirăm noi generaţii, pentru că, nu-i aşa, ceea ce semănăm astăzi vom culege în viitor”.

Câte o diplomă de excelenţă au primit şi primarul localitătii Vadu Moldovei dl . Iacob Maricel si dl viceprimar prof. Amariei Bogdan, care au dat asigurări că Primăria Vadu Moldovei şi Consiliul Local vor susţine în continuare şcolile din comuna Vadu Moldovei la fel ca şi până acum, oferind tot sprijinul de care acestea au atâta nevoie

Artista Rusu Lenuta , fiică a localitatii, , care apără cu mari sacrificii „comoara locală”, prin cantecul ei a fost prezentă la aceasta activitate ,fiind  onorată cu o diploma de excelentă din partea Filialei judetene “Plaiesii “Suceava, Asociatiei Nationale Cultul Eroilor “Regina Maria “, a caror reprezentanti in persoana d-lui m.m.-(rtr).Dumitru Davidel- prim-vicepresedinte al Filialei si a domnilor colonei –r-Craciun Constantin - redactor sef al revistei Plaiesii si respectiv secretarul executiv al acestei organizatii.

Această Asociație a oferit dnei director Iacob Alina o diplomă de excelență și dnei prof. Bîrleanu Virginia medalia “Regina Maria” în semn de prețuire și respect pentru neobosita implicare în promovarea valorilor locale și în comemorarea eroilor neamului românesc.

**Doamna prof. Virginia Birleanu –fost director al Scolii din Vadu Moldovei în anii 1980-1984 spunea: „Suntem în primul rând români şi trebuie să ţinem la această ţară ca la cel mai preţios tezaur”**

Acest om valoros al localității, „om tezaur”, aşa cum a numit-o directoarea , ale cărui povestiri, legende şi nuvele ne fascinează pe toţi, care ne bucură prin „felul în care mânuieşte condeiul şi felul în care vorbeşte despre oamenii frumoşi ai acestei comune”, a primit o diplomă de excelenţă şi toate aprecierile publicului.

Cadrele didactice, „eroii copiilor”, modele şi exemple de urmat, au fost aplaudate la scenă deschisă. Toţi au recunoscut că nu vor uita niciodată această zi emoţionantă şi le sunt recunoscători celor care s-au gândit la ei şi i-au invitat la acest eveniment. „Toţi cei din sală sunt pe scena inimii mele în fiecare zi , de aceea vă mulţumesc că aţi răspuns invitaţiei mele , să aveţi zile luminate şi să fiţi mereu lumină şi eroi pentru generaţiile următoare”, a fost mesajul directoarei .

**O gală în semn de preţuire şi respect**

Elevii Scolii Gimnaziale Nr.1 Vadu Moldovei au avut prilejul să cunoască, să vadă în faţa ochilor dascăli care cu trudă, cu perseverenţă s-au format, ca mai apoi să modeleze la rândul lor alte generaţii. „Să trăim frumos şi în armonie în fiecare clipă”, a spus profesoara Virginia Bîrleanu, fost director al scolii în anii 1980-1984, şi „să lăsăm o parte din sufletul nostru în fiecare clasă, oră, clipă...”.

În cele aproape frei ore de gală, pe buzele dascălilor se citeau cuvinte precum dragoste, răbdare, devotament, sacrificiu, elemente fără de care nu poţi să te defineşti ca formator. Odată ajuns la catedră, sufletul îţi rămâne în mare parte acolo, printre bănci, printre cărţi şi sădit în inima fiecărui elev. Niciodată nu se sfârşeşte dorul de catedră, au spus dascălii din Vadu Moldovei, îndemnându-i pe elevi să-şi iubească ţara, strămoşii, cărţile, şcoala, credinţa. „Şcoala este trecut, prezent, viitor, ea ne garantează că suntem veşnici şi că facem ceea ce trebuie, aici, pe pământ, pentru a ne garanta veşnicia. Şcoala n-ar putea trăi fără oamenii ei.

Aş vrea ca această gală să fie felul meu de a arăta oamenilor ,în mijlocul cărora am ajuns, poate pentru că aşa a vrut Cerul, acum un an (în calitate de director al scolii, în urma cu 23 de ani- în calitate de profesor) - că îi preţuiesc şi îi respect” pw acești oameni pe care i-am descoperit atât de valoroşi, oameni care lucrează atât de frumos pentru cei din jurul lor,”, a concluzionat directoarea Iacob Alina , care a reuşit să adune la un loc, de Ziua Educaţiei, atâtea emoţii pornite de la oameni de vârste diferite, dar plini de tinereţe.

Director Școala Gimnazială Nr.1

Vadu Moldovei

Prof. Iacob Alina